**香港回流潮**，又叫做**返港潮**，係一啲香港居民移民咗去外國，作爲海外港人住咗一段時間，跟住之後又回流返咗香港住嘅人。

人口
--

根據香港浸會大學喺2002年嘅一份研究，有份參與香港回流潮嘅人口，包含咗差唔多香港總人口嘅3%。 呢個調查只係包括咗嗰啲自願認同自己做"回流者"嘅人，所以唔一定包含咗全部有外國國籍而又返咗香港嘅人。

移民潮
---

大部分嘅回流潮都係原本喺80同90年代，開始移民外國嘅香港人，唔少都係因爲對嚟緊嘅香港主權移交感到不安。根據曾經係勞工及福利局局長嘅張建宗，喺大約1997年嘅時候，有差唔多60萬位香港人移民離開香港。 大部分都去咗西方國家，其中最受歡迎嘅係加拿大、澳洲、同美國。

一般嚟講有兩種移民：一種係打算喺外國住一陣，攞到國籍之後，跟住返香港住。第二種就係打算去咗外國就長期定居，唔會再返香港。嗰啲打算喺外國短期住一陣，跟住返香港嘅又叫 "sojourner"（意思係"寄居嘅人"）。當然，計劃唔一定完美，而唔少原本打算長住嘅返咗香港，而有啲打算短住嘅最終長期定居。

回流潮
---

有統計表示喺80年代移民離開嘅香港人之中，有大約30%返咗香港。

### 外國生活問題

回流嘅原因有好多，但係主要都係因爲經濟原因。有啲人因爲卦住香港，唔能夠適應新嘅生活，而選擇返香港。亦有啲人因爲經濟狀況出現問題，發現喺外國好難揾食，被迫返香港住。例如，有啲比較有錢嘅香港人移民咗去加拿大，希望能夠從新建立佢哋嘅生意。但係發現兩地嘅經濟文化唔一樣，加拿大有高税率、規矩又有人覺得太過死板 (紅帶（英文：Red Tape）)、英文冇咁好嘅又會有語言障礙等等，所以唔少都因爲寧願喺香港做生意而回流。

美國嘅情況都相似：因爲嗰度嘅治安比較嚴峻，而且生活同醫療嘅費用都非常昂貴，隨著美國經濟停滯，美國國家稅務局設立多咗法例嚟增加稅收，大幅度咁增加咗移民嘅生活壓力。

### 香港生活穩定

香港回歸之後，雖然香港政制改革停滯不前，不過香港社會嘅發展都相對穩定，仍然係一個安定繁榮嘅城市。呢樣嘢都吸引到唔少海外港人決定回流，返香港安居樂業。

除此之外，中國大陸廣東省（尤其係深圳市）亦都成為咗香港人移居嘅其中一處熱門地點。因為兩座城市互相接壤，方便香港人隨時嚟往，而且大陸嘅物價同樓價都同香港比較下相對平，所以吸引咗唔少香港人北上於中國大陸投資置產，並且移民到當地生活。不過喺2010年代開始，人民幣持續升值，港元嘅匯率歷史性咁俾人民幣超前，而且差距愈嚟愈大。加上中國大陸嘅貨物價格同樓市價格都大幅上漲，令喺大陸投資或者生活的機會，已經唔再吸引香港人，造成咗另外一種嘅香港回流潮。

千禧年代開始，唔少海外港人嘅第二代（即係喺外國土生土長嘅子女）喺外國嘅大學畢業之後，選擇移民去香港發展事業。原因係佢哋覺得香港嘅就業環境較爲適合，有更加多發展嘅機會，同時亦都鍾意香港嘅生活好多姿多彩。

當然，人唔係死板機器，所以如果喺香港住落有咩唔妥，回流嘅香港人仍然有再一次移民嘅選擇，尤其係嗰啲攞到外國國籍嘅人。

統計
--

根據澳洲統計局嘅人口普查結果顯示，喺由1994至到2005年之間，總共有33,905位香港人移民去澳洲，但係同時，回流嘅香港華僑澳洲公民就有34,248位，回流嘅人數比移民嘅人數多，變咗其實係負增長。除此之外，由1990年代到依家，每年有大約3,000位喺香港出世嘅華裔澳洲公民選擇長期咁離開澳洲，回流返香港；呢個數據係非土生澳洲公民移民嘅排名之中第4位。。

根據加拿大嘅相關統計部門嘅研究報告顯示，由1996至到2006年之間，加籍嘅華裔港人回流人數大約係44,710人，為數據排名之中嘅第一位。

社會影響
----

### 文化認同

對於回流返香港嘅人，唔少都對佢哋嘅文化認同有啲疑惑。一來因爲香港本身經過咗管治國嘅轉變，二來就係佢哋曾經喺外國住過嘅時間，令有啲人唔肯定應該視自己為香港人、英國人、中國人、定係屬於曾經住過嘅外國國家嘅人？

### 太空人

有唔少回流返香港嘅人係移民咗去外國嘅爸爸或者老公，主要因爲佢哋嘅屋企需要經濟上嘅幫助，而好多都因爲咁而返咗香港做野。佢哋會經常咁來往香港同外國，成日喺空中坐飛機，所以稱佢哋爲"太空人"。同時，"太空人"亦都係廣東話嘅文字游戲，因爲佢亦可以解為"太太唔喺身邊嘅人"。

睇埋
--

* 香港移民潮
* 海外港人

出面網頁
----

* 中國經濟繁榮掀起回流潮　澳洲香港移民只剩六成 Wayback Machine嘅版面存檔備份
* 調查顯示：加拿大華人移民潮盛況不再 回流成風 Wayback Machine嘅版面存檔備份

攷
-

1. ↑  Article "The First Five Years" at The Hong Kong Transition Project 互聯網檔案館嘅歸檔，歸檔日期2012年10月29號，.. Note: "Table 10 Cultural Identity".
2. ↑  Chapter 9 'Return movements: back in Hong Kong'
3. ↑   [*失咗效嘅鏈*]
4. ↑  Kee, P.K. and Ronald Skeldon. 1994. The migration and settlement of Hong Kong Chinese in Australia. In *Reluctant exiles? Migration from Hong Kong and the new overseas Chinese.* Edited by Ronald Skeldon. New York: ME. Sharpe and Hong Kong University Press.
5. ↑  回归十年加拿大香港移民掀回流潮[*失咗效嘅鏈*]
6. ↑  政策趋紧生活不易 美国华裔掀"回流潮" 互聯網檔案館嘅歸檔，歸檔日期2012-11-03.
7. ↑  深圳物價飆 港人出現回流潮
8. ↑  〈從移民潮到回流潮　香港移民歸去來兮〉. 原先內容歸檔喺2016-03-05. 喺2012-09-11搵到.
9. ↑  Chapter 9 'Return movements: back in Hong Kong'
10. ↑  〈澳洲移民再掀回流潮 回归者男比女多〉. 原先內容歸檔喺2016-03-04. 喺2012-09-11搵到.
11. ↑  "Fact Sheet 5 – Emigration from Australia". 原著喺2015-06-28歸檔. 喺2019-03-31搵到.
12. ↑  〈澳大利亚香港移民第二代回流潮未有减弱〉. 原先內容歸檔喺2015-06-22. 喺2012-09-11搵到.
13. ↑  〈香港移民：香港移民回流潮人数居冠〉. 原著喺2010-09-23歸檔. 喺2012-09-11搵到.

| * 睇
* 傾
* 改
香港 香港人 |
| --- |
| 歷史 | 
* 香港移民潮
* 香港回流潮
* 香港人口史
* 香港難民
	+ 大陸逃港
	+ 香港越南船民問題
* 香港嬰兒潮
* 香港非法移民

 |
| 國籍或種族 | 

|  |  |
| --- | --- |
| 總述 | 
* 香港人口

 |
| 亞洲 | 
* 華人
	+ 廣府人
	+ 本地
	+ 客家人
	+ 潮州人
	+ 福建人
	+ 上海人
* 日本人
* 韓國人
* 越南人
* 泰國人
* 菲律賓人
* 印尼人
* 南亞裔
	+ 印度人
	+ 尼泊爾人
	+ 巴基斯坦人

 |
| 其他 | 
* 香港少數族裔
* 香港歐亞混血兒
* 中印混血兒
* 在港英國人
* 在港美國人
* 在港加拿大人
* 在港澳洲人
* 在港法國人
* 在港俄羅斯人
* 香港猶太人
* 在港非洲人

 |

 |
| 海外 | 
* 海外港人
	+ 分類
* 英國海外屬土公民
* 英國國民（海外）
* 香港裔英國人
* 香港裔澳洲人
* 香港裔加拿大人
* 香港裔美國人
* 在臺港人
* 在滬香港人

 |
| 稱呼 | 
* 香港居民
* 本地人
* 新界原居民（新界五大氏族）
* 香港新移民
* 香港外籍家庭傭工
* 水上人
* 山東差
* 摩羅差
* 八十後

 |
| 政策 | 
* 歸鄉政策
* 香港入境權
* 抵壘政策
* 即捕即解政策
* 香港居留權
* 甄別政策
* 居英權計劃
* 一般就業政策
* 輸入內地人才計劃
* 資本投資者入境計劃
* 優秀人才入境計劃
* 非本地畢業生留港/回港就業安排 (IANG)
* 輸入中國籍香港永久性居民第二代計劃
* 科技人才入境計劃
* 高端人才通行證計劃

 |
| 證件 | 
* 香港出生登記證明書
* 香港回港證
* 香港身份證
* ~~英國海外屬土公民護照~~
* ~~香港身份證明書~~
* 香港簽證身份書
* 香港海員身份證
* 英國國民（海外）護照 (BNO)
* 香港特區護照
* 入境身份陳述書
* 臨時身份證明書 (行街紙)
* 港澳居民來往內地通行證 (回鄉證)
* 前往港澳通行證 (單程證)
* 港澳臺居民居住證

 |
| 影視文學作品 | 
* 《我是香港人》
* 《四代香港人》
* 《香港人在廣州》
* 《香港人在北京》
* 《香港小人物誌》

 |
| 入境事務處 · 香港出入境事務 · 家庭計劃指導會 · 香港人口普查 |